地名: 星州 (慶尚道, 牧)
年: 1631.0

○丁未/沃川人趙興賓, 詣政院告變, 上下其書于賓廳, 遣禁府都事, 拿權大進、權繼、權絡、權純、鄭潭、楊天植ㆍ廷植、李賛希、鄭厚淹、朴先儉ㆍ後儉等十六人以來, 設鞫廳鞫之。興賓供稱: "近村有出身權大進者。 自己巳年間, 與妖僧二人及無賴之徒, 往來聚會, 蹤迹詭秘。 嘗言于衆中曰: ‘吾相極貴, 吾家地理亦吉。 午未年間, 當爲府院君’ 云, 皆疑其有異謀, 而莫測其端。 庚午正月, 大進之子絡, 醉到臣家, 密言于臣之子浣曰: ‘方今民怨日極, 大變亦慘, 時事可知。 今湖嶺有八大將, 同時起兵, 將圖大事。 汝若同我,富貴可致, 幸勿傳播, 潛自裝束’ 云。 臣子浣, 恐其致疑,答以溫言。絡旣去, 臣與弟熙賓, 往見大進問之, 則言: ‘吾家黑馬變白。 讖記中有白馬將軍之說, 是乃興家之祥也’ 云,而諱不言八將之說。 其後浣與權絡、權繼往來, 問之則云: ‘楊天植ㆍ廷植及李賛希等, 爲謀主而徒黨甚多。 約先起兵於湖嶺間, 稱以倭來, 則渠父與諸人, 名以討賊起兵, 直擣京城’ 云。 且言: ‘嶺南有鄭姓人, 相貌奇異, 兩肩有日月狀。 當推此人爲主, 而居在伽倻山下, 其名則潭,
                【潭字誤。 厥後賊招, 皆稱鄭澣。】
              其年則壬午生’ 云。 楊天植、李賛希者, 往來謀議, 而皆是以僧還俗者云。 渠輩相約以爲: ‘前日見敗之徒, 皆以文書發覺。 吾輩則只面約, 雖或被捉者死, 而餘存者當繼起’ 云。" 公淸監司鄭孝成, 又以公州人韓渫所告馳啓, 大槪與興賓所告同, 而其中 "楊丙卽天植, 楊彭卽廷植也。 丙等三變其名, 十年之間, 三爲僧, 三退俗。" 又有 "文日光、李賛希, 鄭仁弘之姪鄭溜、鄭澮、鄭渝及湖西將軍金自重者, 而自重則當於起軍之後, 因場市作亂, 先斬稷山、溫陽、天安等倅, 奪其軍, 以助聲勢云。"楊彭云: "鄭潭以爲: ‘得國後, 當移都鎭岺、新都’ 云。" 告者韓渫供稱: "壬生卽渠之孽弟, 而彭伊、丙伊之異父同母兄弟也。 壬生學書于僧慈藏, 居公州
              妙覺寺。 己巳年八月, 來到其家, 密語曰: ‘丙、彭, 與大進、賛希等, 來會于所居僧房, 夜深後相與謀逆, 渠陽爲熟睡而聞之’ 云。 其年十月, 丙伊來見言: ‘己未年間, 往智異山讀書, 一日得見異人, 姓鄭名潭, 此果新都主人也。’ 將行, 以詩贈之曰: ‘坐榻南藩壓, 威權繞北斗’ 云云。 前年春, 彭伊來見臣, 密問: ‘汝兄所爲者, 何事?’ 云, 則答以 ‘吾兄以爲: 「吾等起於東方, 東方屬靑, 汝之戰服, 亦須用靑色。 云。’ 所與同謀者, 則寶城
              文日光、沃川
              權千摠、京圻則有洪繼男第二子爲大將, 而賛希、自重, 皆與同謀。 前月欲擧事, 與術士,到京中見之, 則宮闕正在吉地, 王氣未衰, 不可輕動, 故還寢, 而仍往雞龍山, 泛鐵相宅, 以爲定都之計。 義立、仁立, 卽大進之子, 而力贊其事。 鄭厚淹, 彭伊所親; 李守男, 賛希之同生; (曹二男)
                  〔曺二男〕
                
              , 賛希之切族, 而皆參兇謀云。" 壬生所供, 槪與上同, 而大進子仁立, 卽繼也; 義立, 卽絡也。 鄭厚淹供稱: "此皆出於賛希。 賛希初言于大進末子, 使言于其父大進曰: ‘此事初雖難辦, 吾是領兵者, 臨時, 豈無倒戈之便乎? ’ 先儉、後儉, 亦與賛希及楊姓者,
                【卽天植。】
              會大進家, 留宿謀議云。" 權繼供稱: "鄭厚淹來言曰: ‘楊姓者首倡此事, 往慶尙道募兵, 嶺南多有同謀者’, 而有鄭哥, 身有日月狀云, 德山有趙哥, 其人如古之崔瑩云。 賛希之族金姓者, 在公州, 曾爲把摠, 亦與同謀云。" 權純供稱: "大進雖是叔父, 而不能頻數相見。 且不文、不武, 有何預知之事乎? 云。" 大進奴永伊供稱: "還俗人楊姓者, 來見大進曰: ‘深沈可爲將帥者, 莫如權千摠。’ 云。 厥後聞, 南原盜起, 千摠喜曰: ‘國家已有事, 吾當領軍, 與南原兵, 會于中路, 直向京城’ 云。 沃川居庶孽壬生, 出身朴男、周名世、南信祿, 新選全今世, 皆預其謀云。" 先儉供稱: "己巳年, 有僧自稱善相人, 來大進家, 觀其相曰: ‘甚好。’ 去冬末又來言: ‘庚午是吉年, 今已過矣。 然此後, 豈無好時乎?汝果是白馬將軍’, 大進以此言之云。" 天植供稱: "戊辰春,居井邑
              內藏山寺, 有金安國者以供佛, 持祭文來。 其文曰: ‘鶴髮在堂, 尙不報劬勞之德; 龍鬪有數, 迄未蒙眷顧之恩。年將三十秋, 壯懷未展期。 臻一千載, 河水再淸。 時逢太平之日, 民有鼓腹之秋。 獲覩天顔, 有玉音於嘉汝之恩; 得拜丹墀, 題姓名於竹帛之上。 告以倘來之迷塗, 指以未知之機事。 故將香火, 仰瀆威神’ 云。 見此文而怪之, 問其意, 則安國曰: ‘大小北皆會, 將擧大事, 而又有異人, 此則鄭澣也。 不久當有好事, 汝可同我’ 云。 遂偕往鄭澣家, 乃見坐榻南藩壓之詩。 轉往淸州, 見出身趙澈, 澈則八大將之一也。 蓋以安國曾言: ‘趙也擧事’ 云, 故要看其相, 而往也。安國又云: ‘淳昌
              楊時泰, 亦與同事。’ 且戊辰年, 自澣家還, 與賛希, 往大進家則曰: ‘吾姪子家, 雌鷄化雄, 吾家黑馬變白’ 云。 吾卽曰: ‘君是白馬將軍也。’ 大進又曰: ‘戊辰三月, 欲起兵, 而適値告變, 不能發。’ 蓋澣等初與孝立輩連謀, 而孝立等之死, 澣得獨免者, 各有派脈故也。 前年八月, 又欲發, 而因韓會之獄, 澣黨多死, 故未發矣。 初, 與韓會相約, 北方有變, 則澣等當乘此機而發矣。 安國初見鄭澣, 欲探其意, 以渠之名爲楊後瑩而見之曰: ‘崔瑩後身, 今亦有之’ 云, 則澣曰: ‘北方有變, 則吾輩當從南而起; 南方有變, 亦如之’ 云。 安國僧名懷玉, 楊時泰, 則安國之所相親, 而同謀者也。 蓋鄭澣、金安國、文日光、權大進、楊時泰、趙澈等, 乃其根柢也, 鄭澣爲謀主, 澣之兄潚之子榑, 亦同謀云。" 權絡供稱: "前年二月, 往趙浣家, 則固留同宿, 仍言: ‘有亂則當與若同赴’ 云。 其後與鄭厚淹同行, 路遇一人, 似是還俗僧。 厚淹曰: ‘此人善相地’ 云。 浣之父興賓又言: ‘其僧且善相人’ 云, 乃丙伊也。 丙伊曰: ‘好時必不遠。 有趙姓人, 起於北方, 則可以成事’ 云。" 鄭澣供稱: "己巳歲, 天植來見, 與文日光同宿於鄭榑家。 天植先作詩曰: ‘坐榻南藩壓’ 云云, 渠又作白雪之詩。 前年天植又來言: ‘今年國運最不吉, 當有某事, 十五年後, 又當有不吉之事’ 云。 天植、懷玉又曰: ‘平安道川澤枯渴, 多有災變,五月間當有兵禍。 七月之內, 若不撤兵, 則當有變亂。 全州
              李一命、金大海, 亦皆可用’ 云。" 文日光供稱: "爲覓藥材, 往鄭榑家, 僧人師聖、勝允在座。 自言善奕, 對着二局而罷。 其後又往榑家, 則兩僧又在坐言曰: ‘未得見眞人, 無乃在近否?’ 仍贈以長途阻積雪之詩云。" 鄭榑供稱: "戊辰春, 自居昌還家, 有僧來謁。 問之則曰: ‘來自智異山, 而非爲遊山, 有欲訪見者矣。’ 因留宿。 僧曰: ‘智異山下有佳氣, 神人當出。 故曾聞許喬之孫, 許懿之子有神人, 以此欲訪見之’ 云。 其後八日初昏, 兩僧來見, 一則曾所未見, 問其名則曰太虛, 饋飯留宿。 翌日文日光亦來, 往宿于澣家。 榑與日光、澣, 使僧相之, 勝允曰: ‘澣相最好。 耳下有疊疊痕, 此好相也。’ 其後日光謂榑曰: ‘勝允之手, 掌有赤痕, 此甚奇’ 云, 師聖曰: ‘全州有李一命者, 其人應時而生, 又有楊時泰者, 楊後瑩之同姓, 亦是應時之人’ 云。前年七月間, 勝允還俗, 稱楊天植而來, 與鄭澣密語, 欲交結全羅道英雄, 云。 澣又曰: ‘洪姓者手下, 有軍千餘人, 此意言于朴禧集’ 云。 懷玉且言: ‘一處有金自重者’ 云, 問其在處, 則自言吾名, 欲以金自重稱之云。" 校生朴禧集供稱: "今正月, 洪聖澄來到其家曰: ‘天災時變層出, 時事可知。 榮川多有與我同心者, 京畿亦有之。 汝亦宜同事’ 云。 其後路遇朴訢、柳之燧則曰: ‘聞榮川
              洪聖澄, 多有義氣, 可爲將帥。 願一相見, 如或來, 須相報知’ 云。 且昌寧人成至道曰: ‘熒惑入南斗, 時運且不吉。’ 朴訢曰: ‘近來各邑千摠, 多差以前銜, 吾當爲千摠。 若結以恩義, 孰不從乎?’ 聖澄曰: ‘江華則只送兵百人, 可以奉還廢主’云。 呂後望且言: ‘謫在高嶺時, 僉使鄭汝麟, 夜與同坐, 墮淚曰: 「吾受朴承宗厚恩。 今雖授此任, 常有爲國之心」 云’" 洪聖澄供稱: "曾往朴光先家則曰: ‘謫客數被移配, 何以堪之?’ 出來時, 見淮陽府使趙纉韓, 則墮淚而言曰: ‘吾今雖仕宦, 不能忘舊主, 而朴&#x25D87;亦多戀舊主之心’ 云。 今年春, 往禧集家則言: ‘去冬往覲祖父謫所, 仍見謫客沈之淸,解衣給之曰: 「何時復舊主乎?」 之淸曰:「吾輩亦幾何在此?」, 又見呂後望則曰: ‘崔來吉薄待謫客, 何時殺此漢乎?’ 鄭汝麟亦曰: ‘吾若得北兵使, 可以伸吾志’ 云。 禧集又言: ‘星州
              朴訢, 卽之燧之六寸, 而與我同事’ 云。又曰: ‘成至道善占術。 适變時, 占國運不吉, 將欲迎賊, 發行三日, 又占聖上八字, 則極吉, 恢復不遠, 故還歸矣。 近來又占, 國運不吉, 故與陜川人等將擧事’ 云。 臨別又言: ‘星州哨軍, 則鄭澹爲千摠, 當以馬兵二哨, 送于江華, 奉舊主出來, 而但無子, 當以仁城之子爲東宮矣。 全羅道則鄭汝麟、高用厚叔姪, 皆當從之。’ 仍誦用厚詩云: ‘北闕更新主, 小臣餘此生。 江村獨歸處, 身上愧簪纓。’ 是戀舊主之詩也。 且言必須往見朴訢, 故來路果見之, 則訢以馬給之曰: ‘仁弘之姪, 有謫湖南者。 其子以此馬給我’ 云。" 成至道供稱: "己巳冬, 往禧集家, 則禧集之五寸叔宗衡及徐淑、成欖、宋知述皆來會。 禧集曰: ‘吾輩與 日光、之燧及陜川人同謀擧事。 近來熒惑入南斗, 此何象耶?" 答曰: ‘《史略》云:「熒? 腎恤皺軗 天子下殿走」 云。 所知, 只此而已。’ 禧集曰: ‘虜亦應天象耶?’ 又曰: ‘主上八字如何?’ 答曰吾嘗推占, 知爲極吉, 似難擧事。’ 禧集曰: ‘若有胡亂, 事可易成。’ 仍與飮酒而罷云。" 梁桓供稱: "之燧之弟之煥, 與其妾家相近, 往來親切。 所謀之事, 曾所預知。 昌寧
              成至道善占術, 自言其相: ‘髯及於眉間, 則當爲堂上嘉善, 而近來其髯頗長, 故敢生兇謀。’ 成欖廢朝時及第, 而反正後削科,有怨國之心。 星州
              呂孝曾、昌寧
              成昌履及朴訢、鄭槫、鄭柅、柳之燧等, 與天植, 同宿于鄭榑家, 而結謀云。" 柳之燧供稱: "鄭榑、梁桓常往來其家。 一日, 榑曰: ‘天植善相人,亦曉風水。 與鄭澣往來金山, 共謀兇逆, 汝可與其人, 同死生’ 云, 桓則曰: ‘有僧自湖西來言: 「眞人在近地, 將欲訪見」 云。’ 又以李泰卿之事言之, 榑亦言: ‘湖南、湖西有李一命、權大進者, 可與同謀。 嶺南則崔睍爲謀主。 睍見天植, 稱爲英雄’ 云。 朴禧集之弟慶集則曰: ‘許完、鄭汝麟、金藎國兄弟, 與柳孝立同事, 而網漏’ 云。" 李一命供稱: "本與天植極切, 天植乞製給俗衣曰: ‘吾有所爲之事, 欲還俗矣。’ 問其爲何事則曰: ‘有擧大事者, 吾當往從之。 頃往慶尙道, 訪見聖人。 聖人當自南而起。 其時吾當更來, 汝等須整理而待之’ 云。" 李侹供稱: "曾與天植相切, 天植曰: ‘澣相貌魁碩, 終爲貴人。 大進則其家黑馬變白, 此眞瑞也。 朴訢則當於慶尙道聚兵。 裵尙龍則沈重可謀大事, 故皆同兇謀云。" 朴光先供稱: "洪聖澄來言: ‘吾以復立新羅爲號, 打破一二縣邑, 則朝廷必震恐。 且備犒軍酒米十五石,而以未得軍兵爲恨’ 云。" 竝伏誅。 鞫廳以爲: "權純旣已知情, 宜伏其律。" 上以不無可恕之道, 命流三千里。 上引見大臣、禁府、兩司, 問以獄情, 諸臣對以逆狀無疑。 上曰: "旣殲渠魁, 不必窮治。" 其後又下敎曰: "此輩失志怏怏, 相與思亂, 其心可惡, 厥罪當誅, 但援引之辭, 眞贗相雜,火炎之烈, 玉石難辨, 此甚可懼也。 況近日旱災甚酷, 此豈非無辜冤死而然也? 其與多殺而致傷和氣, 莫若小緩而開其自新也。 渠魁旣伏典刑, 其餘枝, 倘似不必盡誅。 當此耕種之節, 連續拿來, 則必有駭散失農之患, 商量以啓。" 鞫廳以朴宗衡、徐淑、成欖、宋知述、吳益煥從逆之狀, 請拿問, 答曰: "民之怨叛, 由予不辟。 俯仰慙懼, 無以爲心。 此輩皆與脅從無異, 竝勿問。" 是獄, 承服正刑者, 鄭澣以下凡三十餘人; 斃於杖下者, 楊時泰等十餘人; 定配者, 高用厚等六人; 放送者, 崔睍、朴&#x25D87;等五十餘人。 崔睍之被釋也, 上下敎曰: "頃年夜對時, 適有處置未盡之事。 此人適入侍, 力爭不已, 予頗苦之。 厥後思之, 眞是愛我者也。 今雖被罪, 必不負初心, 分揀放送。" 禮曹請以討逆之慶, 告廟、陳賀, 上只命頒赦, 加百官資, 陞授告變人趙興賓堂上, 韓渫六品實職。